16 રાજ્યોના દૂધ સંઘો અને પ્રોડ્યુસર કંપનીઓના 600થી વધુ પ્રતિનિધિઓએ આ સમારંભમાં હાજરી આપી હતી. ડેરી ફાર્મ મેનેજમેન્ટ, પ્રિવેન્ટીવ એન્ડ ક્યુરેટિવ એનિમલ હેલ્થ કેર, પશુ સંવર્ધનમાં ટેકનોલોજીકલ પ્રગતિ, સહકારી મંડળીઓના શાસનમાં ટેકનોલોજીની ભૂમિકા, છાણનું કાર્યક્ષમ મેનેજમેન્ટ અને વૈકલ્પિક ઉર્જાના સ્રોતો દ્વારા ખેડૂતોની આવકમાં વધારા જેવા વિષય પર નિષ્ણાંતોએ વિવિધ ટેકનોલોજી અંગે ડેમોન્સ્ટ્રેશન આપ્યુ હતું અને ડેરી ક્ષેત્રના ખેડૂતોને જાણકારી પૂરી પાડી હતી. ડેરી ક્ષેત્રની કેટલીક મહિલાઓએ બાયોગેસ ટેકનોલોજી અંગે તથા દૂધના એકત્રીકરણમાં માહિતી ટેકનોલોજી, પશુઓને પોષણ તથા સંવર્ધન અંગે પોતાના અનુભવો વ્યક્ત કર્યા હતા. પુરૂષોત્તમ રૂપાલાએ એનડીડીબી દ્વારા દૂધ અને દૂધની પ્રોડક્ટસના વપરાશને પ્રોત્સાહિત કરવા માટે તૈયાર કરાયેલ પીયો દૂધ ટીવી કોમર્શિયલની રજૂઆત કરી હતી એનડીડીબી ડેરી પ્રોડક્ટસના કોમર્શિયલ ઉત્પાદનમાં દૂધ સહકારી મંડળીઓને સહાયરૂપ થઈને વધતી જતી માંગ સંતોષવામાં સહાયભૂત બને છે અને એ રીતે ખેડૂતોની આવક વધારવામાં મદદ કરે છે. આ સંદર્ભમાં તેમણે એનડીડીબીની પ્રોડક્ટ અને પ્રોસેસ ટેકનોલોજી અંગેના બ્રોશરનું વિમોચન કર્યુ હતું.